इंदौर-पटना एक्‍सप्रेस दुर्घटना में मां की छड़ी ने बचाई पूरे परिवार की जान
Mon Dec 10 2018 23:05:25 GMT+0530 (IST)
Narada Desk| Updated On: 2016-11-21 15:28:03.0 | Location :
इंदौर-पटना एक्सप्रेस ट्रेन हादसे में एक बूढी मां की छड़ी ने बिहार के मुजफ्फरपुर जिला के एक परिवार के सात सदस्यों की जान बचायी
उत्तर प्रदेश के कानपुर के पास बीते कल इंदौर-पटना एक्सप्रेस ट्रेन दुर्घटना में एक बूढी मां की छड़ी ने बिहार के मुजफ्फरपुर जिला के एक परिवार के सात सदस्यों की जान बचायी। मुजफ्फरपुर के एक व्यवसायी मनोज चौरसिया का परिवार इंदौर सें उक्त ट्रेन की बीएस एक बोगी में सवार होकर पटना आ रहा था। चौरसिया ने मीडिया काे बताया कि उक्त ट्रेन हादसे के बाद क्षतिग्रस्त बोगी में फंस जाने पर हमने दुर्घटना के एक घंटे बाद अपनी मां की छड़ी से बोगी की खिडकी का शीशा तोडा और बोगी से बाहर आ पाए। मां की छड़ी ने पूरे परिवार की जान बचा ली। उस वक्त चौरसिया की बूढ़ी मां दहशत के कारण कुछ भी नहीं बोल सकीं।
वह उक्त जान बचाने वाली छड़ी की मदद से चलती रही हैं। उक्त बोगी में उनके साथ सफर कर रही चौरसिया की पत्नी नंदनी ने मीडिया से बताया कि कोच के एटेंडेंट और कुछ अन्य यात्रियों की बोगी के भीतर ही मौत हो गयी और बचाव दल के वहां पहुंचने से पहले वे सब खिड़की का शीशा तोड़कर बाहर निकल गए। उन्होंने कहा कि मौत उन्हें छू कर निकल गयी। इस हादसे के बाद चौरसिया का परिवार भी विशेष ट्रेन के जरिए आज प्रात: 4.05 बजे पटना जंक्शन पहुंचा।
हादसा पीड़ित यात्रियों को लेकर विशेष ट्रेन जिस समय यहां पहुंची उस समय जिलाधिकारी संजय कुमार अग्रवाल स्वयं पटना जंक्शन पर मौजूद थे और राहत कार्यों की निगरानी कर रहे थे। जिलाधिकारी ने आगे बताया कि इस हादसे में पीड़ित यात्रियों के पटना जंक्शन पहुंचने पर वहां मौजूद चिकित्सकों के दल ने लोगों की जांच की और उन्हें तुरंत एंबुलेंस से अस्पताल भेजा। जिला प्रशासन ने हादसे में सकुशल बचे विशेष ट्रेन से पहुंचे अन्य यात्रियों को पटना जंक्शन से उनके पैतृक जिला मधुबनी, सारण, मुजफ्फरपुर और अन्य स्थानों पर पहुंचाने की व्यवस्था की।
आपकाे बतादे कि इस इंदौर पटना एक्‍सप्रेस हादसे में मरने वालों की संख्‍या 142 हो गई है। सोमवार को पुलिस ने बताया कि राहत कार्य पूरा कर लिया गया है। हाल के वर्षों के सबसे भीषण हादसों में से एक में रविवार को कानपुर के पुखरायण के करीब ट्रेन के 14 डिब्‍बे पटरी से उतर गए थे।
बीते रविवार तड़के 3 बजे हुए हादसे के वक्‍त ज्‍यादातर लोग नींद में थे। हादसे में 200 से ज्‍यादा लोग घायल हुए हैं, जिन्‍हें निकालकर पास के अस्‍पतालों में भर्ती कराया गया है।
इंदाैर-पटना. एक्सप्रेस